**UZŅĒMUMA LĪGUMS**

par būvniecības dokumentācijas izstrādi objektam

“Daugavpils 16.vidusskolas virtuves bloka inženiertīklu un telpu apdares atjaunošana”

Daugavpilī, 2016.gada 23.maijā

**Daugavpils pilsētas Izglītības pārvalde**, reģ.Nr.90009737220, juridiskā adrese: Saules iela 7, Daugavpils, tās vadītājas **Marinas Isupovas** personā, kura rīkojas saskaņā ar Nolikumu, no vienas puses (turpmāk – Pasūtītājs), un

**SIA “CAMPAIGN”**, reģ.Nr. 50003773841, juridiskā adrese: Sakas iela 15 - 2, Rīga, tās valdes locekļa **Māra Sedlenieka** personā, kurš rīkojas uz Statūtu pamata (turpmāk – Izpildītājs), no otras puses,

abi kopā un katrs atsevišķi turpmāk šā līguma tekstā saukti par Pusēm, pamatojoties uz Daugavpils pilsētas domes veiktā iepirkuma “Būvniecības dokumentācijas izstrāde Daugavpils pilsētas pašvaldības izglītības iestāžu vajadzībām”, identifikācijas numurs DPD 2016/62, rezultātiem iepirkuma 5.DAĻĀ: Būvniecības dokumentācijas izstrāde objektam “Daugavpils 16.vidusskolas virtuves bloka inženiertīklu un telpu apdares atjaunošana” un Izpildītāja iesniegto piedāvājumu, noslēdz šādu līgumu:

**I. Līguma priekšmets**

1. Pasūtītājs uzdod un Izpildītājs apņemas **izstrādāt būvniecības dokumentāciju (turpmāk – Dokumentācija)** **objektam – “Būvniecības dokumentācijas izstrāde objektam “Daugavpils 16.vidusskolas virtuves bloka inženiertīklu un telpu apdares atjaunošana”**, saskaņā ar Projektēšanas uzdevumu (Līguma Pielikums Nr.1) un pretendenta iesniegto tehnisko piedāvājumu iepirkumam (Līguma Pielikums Nr.2), un ievērojot visus šī Līguma nosacījumus. Izpildītājs apņemas veikt autoruzraudzību pēc būvdarbu uzsākšanas uz būvdarbu veikšanas laiku (līdz objekta nodošanai pasūtītājam). Autoruzraudzība ir jāveic atbilstoši normatīvajiem aktiem. Par autoruzraudzības veikšanu puses slēdz atsevišķu autoruzraudzības līgumu, par cenu, kas ir noteikta pretendenta finanšu piedāvājumā iepirkumam DPD 2016/62 – **EUR 300,00 bez PVN**.
2. Dokumentācijas izstrāde ietver sekojošu pakalpojumu apjomu:
   1. Dokumentācijas izstrāde saskaņā ar iepirkuma tehnisko specifikāciju un pasūtītāja prasībām;
   2. Dokumentācijas izstrāde, izmantojot savus darbiniekus un materiālus.
   3. Dokumentācijas akceptēšana Būvvaldē.
3. Pasūtītājs iegūst pilnas īpašuma tiesības uz visu Izpildītāja līguma ietvaros izstrādātās dokumentācijas kopumu.

**II. Darbu izpildes termiņš**

1. Līgums stājas spēkā ar tā parakstīšanas brīdi;
2. Dokumentācija ir iesniedzama pasūtītājam ne vēlāk kā **30 (trīsdesmit) dienu** laikā no Līguma parakstīšanas dienas.

**III. Līguma summa un norēķinu kārtība**

1. Līguma summa par projektēšanas darbiem atbilstoši Finanšu piedāvājumam (Līguma Pielikums Nr.3) tiek noteikta **EUR 4075,00 (četri tūkstoši septiņdesmit pieci *euro* un 00 centi) bez PVN**. Kopējā līguma summa sastāda EUR 4930,75 (četri tūkstoši deviņi simti trīsdesmit *euro* un 75 centi), tai skaitā PVN 21 % (divdesmit viens procents) EUR 855,75 (astoņi simti piecdesmit pieci *euro* un 75 centi). *Pirms būvdarbu uzsākšanas, par autoruzraudzības veikšanu puses slēdz atsevišķu autoruzraudzības līgumu ar šādu apmaksas kārtību: katru mēnesi, proporcionāli izpildīto būvdarbu vērtībai; pēdējais maksājums 20 (divdesmit) kalendāro dienu laikā pēc visu būvdarbu izpildes un nodošanas.*
2. **Maksājums 100%** apmērā no līguma summas tiks veikts **30 dienu laikā** pēc līguma pilnīgas izpildes, Darba pieņemšanas akta parakstīšanas un rēķina saņemšanas.
3. Gadījumā, ja tiek mainīta Latvijas Republikas nodokļu likumdošana, Puses vienojas atstāt nemainīgu Līguma noteikto samaksu bez PVN par darbu. Šādu grozījumu gadījumā tiek mainīta Līguma kopējā summa atbilstoši nodokļu likmes izmaiņām.
4. Finanšu līdzekļu trūkuma dēļ Pasūtītājs ir tiesīgs vienpusēji:
   1. apturēt darbu izpildi. Darbu apturēšanas gadījumā, Puses veic grozījumus Darbu izpildes kalendārajā plānā, grozot tikai darbu izpildes termiņus, nevis darbu izpildes ilgumu. Pasūtītāja tiesības apturēt darbu izpildi nav uzskatāmas par Pasūtītāja vainu un nevar būt par pamatu uzņēmējam prasīt no Pasūtītāja jebkādu kompensāciju, atlīdzību vai līgumsodu;
   2. neapturot darbu izpildi, grozīt darbu apmaksas kārtību. Darbu apmaksas kārtības grozīšanas gadījumā Puses groza tikai maksājumu veikšanas termiņus, nevis maksājumu summu. Pasūtītāja tiesības grozīt darbu apmaksas kārtību nav uzskatāmas par Pasūtītāja vainu un nevar būt par pamatu uzņēmējam prasīt no Pasūtītāja jebkādu kompensāciju, atlīdzību vai līgumsodu.

**IV. Dokumentācijas nodošanas un pieņemšanas kārtība**

1. Dokumentācija tiek izsniegta 5 (piecos) eksemplāros, kā arī digitālā formātā.
2. Dokumentācijas iesniegšana Pasūtītājam tiek fiksēta ar dokumentācijas nodošanas aktu.
3. Pasūtītājs apliecina Dokumentācijas saņemšanu, parakstot dokumentācijas nodošanas aktu.
4. Pasūtītājam jāsaskaņo iesniegtā Dokumentācija vai jāiesniedz rakstisks ziņojums Izpildītājam par neatbilstību un nepieciešamajiem labojumiem 5 (piecu) darba dienu laikā pēc Dokumentācijas saņemšanas.
5. Šajā Līgumā noteikto darbu izpilde tiek fiksēta ar Darba pieņemšanas aktu.
   1. Pasūtītājs paraksta Darba pieņemšanas aktu 5 (piecu) darba dienu laikā pēc tā saņemšanas vai arī rakstiskā veidā norāda uz Dokumentācijas neatbilstību Līguma prasībām.
   2. Pamatotu pretenziju gadījumā Puses sastāda aktu par nepieciešamajiem labojumiem un papildinājumiem izstrādātajā Dokumentācijā, un to izpildes termiņiem.

**V. Izmaiņas Dokumentācijā**

1. Visas izmaiņas saskaņotā Dokumentācijā Pasūtītājs pieprasa Izpildītājam ar rakstisku ziņojumu, ko parakstījis Pasūtītājs vai tā pilnvarotā persona.

**VI. Izpildītāja pienākumi un tiesības**

1. Izpildītājam jāizstrādā Dokumentācija un jāsniedz pakalpojumi atbilstoši šī Līguma nosacījumiem.
2. Sagatavojot Dokumentāciju, Izpildītājam jāievēro spēkā esošā LR un ES likumdošana, Līguma Pielikumu noteikumi un Pasūtītāja norādījumi.
3. Izpildītājs apņemas ievērot informācijas konfidencialitāti, neizmantot to paša vai jebkuras trešās personas labā, neizpaust trešajām personām un nelietot citādi kā tikai Līgumā noteikto pienākumu izpildīšanas nodrošināšanai.
4. Izpildītājs apņemas nodrošināt savu dalību pasūtītāja rīkojamās sapulces Līguma izpildes laikā.
5. Līguma izpildes laikā izpildītājs var nomainīt iepirkumam iesniegtajā piedāvājuma nominētus speciālistu/us vienīgi ar pasūtītāja rakstveida piekrišanu. Pasūtītājs neakceptē personāla nomaiņu, ja piedāvātais personāls neatbilst iepirkuma dokumentos noteiktajām prasībām, kas attiecas uz piegādātāja personālu.
6. Izpildītājam ir pienākums 5 dienu laikā no līguma parakstīšanas dienas iesniegt Pasūtītājam **līgumsaistību izpildes nodrošinājumu 10% apmērā no līguma summas** bez PVN – bankas galvojuma veidā vai apdrošināšanas sabiedrības polises veidā vai arī iemaksājot šo summu pasūtītāja bankas kontā. Līgumsaistību izpildes nodrošinājums tiek izmaksāts Pasūtītājam bez jebkādiem iebildumiem par jebkuru summu iepriekš noteiktajās robežās, ja Līguma Izpildītājs nepilda minētā Līguma saistības. Par līgumsaistību izpildes nodrošinājuma savlaicīgu neiesniegšanu, Izpildītājs maksā Pasūtītājam **EUR 100 (simts *euro*)** par katru nokavēto dienu.
7. Gadījumā, ja līgumsaistību izpildes nodrošinājums tiks iesniegts, iemaksājot šo summu pasūtītāja bankas kontā, tad līgumsaistību izpildes nodrošinājuma summa tiks atgriezta pēc līguma izpildes, līguma 7.punktā noteiktajos termiņos.

**VII. Pasūtītāja pienākumi un tiesības**

1. Pasūtītājam jāsniedz visa nepieciešamā dokumentācija un informācija, kas nepieciešama Dokumentācijas izstrādāšanai pēc iespējas īsākā laika periodā. Pasūtītājs ir atbildīgs par iesniegtās dokumentācijas un informācijas pareizību, Izpildītājs pieņem to kā pareizu un nav atbildīgs par šīs informācijas atbilstības pārbaudi.
2. Pasūtītāja sagatavotajai tehniskajai specifikācijai jāatbilst normatīvajiem aktiem.
3. Pasūtītājs nodrošina Izpildītāja piekļūšanu objektam šī Līguma izpildes laikā.
4. Pasūtītājam ir tiesības izvirzīt pretenzijas par Dokumentāciju, ja tā pilnīgi vai daļēji neatbilst Līguma pielikumiem, normatīvajiem aktiem vai satur kļūdainus risinājumus.

**VIII. Pušu atbildība**

1. Puses ir atbildīgas par šajā Līgumā norādīto saistību pildīšanu, kā arī Latvijas Republikas un Eiropas Savienības likumdošanas ievērošanu. Pušu saistības pret otru Pusi vai trešajām personām ietver atbildību par zaudējumiem, kas nodarīti otrajai Pusei vai trešajām personām saskaņā ar Latvijas Republikas likumdošanu.
2. Izpildītāja atbildība kļūdainu risinājumu gadījumā ietver nepieciešamo korekciju izstrādāšanu Dokumentācijā bez papildu izmaksām Pasūtītājam.
3. Darbu izpildes termiņa nokavēšanas gadījumā Pasūtītajam ir tiesības ieturēt no maksājuma/maksājumiem, kas pienākas Izpildītājam soda naudu 0,5% (nulle komats pieci procenti) apmērā no Līguma kopējās summas par katru nokavēto dienu, bet ne vairāk kā 10% (desmit procenti) no Līguma summas.

**IX. Līguma apturēšana, izbeigšana, izpilde**

1. Jebkura Puse ir tiesīga vienpusēji apturēt Līguma darbību, pārtraucot savu saistību izpildi saskaņā ar šo Līgumu, rakstiski paziņojot par to otrai Pusei, ja otra Puse nav izpildījusi saistību, kas tieši apgrūtina pirmās Puses savlaicīgu saistību izpildi.
2. Pasūtītājs ir tiesīgs vienpusēji izbeigt šo Līgumu, ja otra Puse nav izpildījusi vienu vai vairākas saistības, un, pēc rakstiska brīdinājuma saņemšanas, saistību nepildīšana nav novērsta 10 (desmit) darba dienu laikā. Šajā gadījumā Puse, kas pēc rakstiska brīdinājuma nav izpildījusi saistību, par kuru tika norādīts rakstiskajā brīdinājumā, maksā otrai Pusei līgumsodu 10% (desmit procenti) apmērā no Līguma kopējās summas.
3. Līgums tiek uzskatīts par izpildītu, kad Puses ir pilnā mērā izpildījušas šī Līguma saistības.

**X. Strīdu izšķiršanas kārtība**

1. Strīdus, kas Pusēm rodas šī Līguma sakarā, vispirms jāmēģina atrisināt Pusēm vienojoties.
2. Ja Puses nevar panākt kopīgi pieņemamu risinājumu, strīdīgais jautājums izskatāms tiesā saskaņā ar Latvijas Republikā spēkā esošo likumdošanu

**XI. Nepārvarama vara**

1. Puses nav atbildīgas, iestājoties nepārvaramas varas apstākļiem, tādiem kā ugunsgrēks, dabas stihijas, karš, jebkura rakstura karadarbības, nelabvēlīgi valsts pārvaldes iestāžu akti, kā arī jebkuri ārkārtēja rakstura apstākļi, kurus Puses nevarēja ne paredzēt, ne novērst saprātīgiem līdzekļiem. Šādā gadījumā saistību izpildes termiņš tiek atlikts attiecīgi termiņam, kurā darbosies šie apstākļi.
2. Pusei, kuras saistību izpildi apgrūtina nepārvaramas varas apstākļi, nekavējoties jānosūta paziņojums (kopā ar jebkādu paziņojumu vai informāciju, ko tas saņēmis par nepārvaramas varas apstākļiem) otrai Pusei, informējot par nepārvaramas varas iestāšanos un tās sekām, kā arī jāpieliek visas pūles, lai mazinātu nepārvaramas varas kaitīgās sekas.
3. Gadījumā, ja rodas nepārvaramas varas apstākļi, kas ietekmē šī Līguma izpildes termiņus, bet Līgums tomēr var tikt izpildīts, Puses saskaņo savu turpmāko rīcību par Līguma izpildi un izpildes termiņiem. Ja nepārvaramas varas apstākļi turpinās ilgāk par vienu mēnesi, Pusēm ir tiesības vienpusēji izbeigt šī Līguma darbību, veicot norēķinu par Izpildītāja faktiski padarīto darbu.

**XII. Citi noteikumi**

1. Likumdošana un Līguma valoda:
   1. Šis Līgums tiek slēgts saskaņā ar Latvijas Republikas likumdošanu.
   2. Šī Līguma valoda ir Latvijas Republikas valsts valoda.
   3. Dokumentācijas valoda ir Latvijas Republikas valsts valoda. Ja ir nepieciešams Dokumentācijas tulkojums svešvalodā, tas tiek veikts pēc līgumslēdzēju pušu atsevišķas vienošanās.
2. Lai sekmīgi vadītu šī Līguma izpildi, Izpildītājs un Pasūtītājs nozīmē kontaktpersonas, kurām ir tiesības darboties Pušu vārdā saistībā ar šo Līgumu. Pusēm ir tiesības nomainīt kontaktpersonas, savlaicīgi par to brīdinot otru Pusi.
3. Pušu kontaktpersonas:

|  |  |
| --- | --- |
| **Pasūtītāju pārstāv:** | **Izpildītāju pārstāv:** |
|  |  |
| Vārds, uzvārds: **Vitālijs Kalniņš** | Vārds, uzvārds: **Māris Sedlenieks** |
| Amats: Būvinženieris  Tālrunis: 654 40576 | Amats: valdes loceklis  Mobilais: 29400263 |
| Mobilais: 29443346 | e-pasts: [sia.campaign@gmail.com](mailto:sia.campaign@gmail.com) |
| e-pasts: [vitalijs.kalnins@ip.daugavpils.lv](mailto:vitalijs.kalnins@ip.daugavpils.lv) |

1. Apakšuzņēmēji: Izpildītājs ir atbildīgs par Dokumentācijas izstrādāšanu un pakalpojumiem, ko veic tā Apakšuzņēmēji.
2. Nepieciešamības gadījumā Izpildītājs izstrādā papildu risinājumus. Ja papildu risinājumus (t.sk. detalizēto rasējumu, ja attiecināms) izstrādā apakšuzņēmējs vai trešā puse, tie saskaņojami ar Izpildītāju.
3. Visi paziņojumi, lūgumi, prasības un cita korespondence šī Līguma saistībā notiek rakstveidā.
4. Šis Līgums ir noformēts uz 5 (piecām) lapām ar pielikumiem 2 (divos) eksemplāros, un tiem ir līdzvērtīgs juridisks spēks. Visi pielikumi pie šī Līguma, kas sastādīti rakstveidā un ir abu Pušu parakstīti, ir šī Līguma neatņemama sastāvdaļa.
5. Līguma labojumi, grozījumi un papildu vienošanās ir spēkā tikai tad, ja tie ir noformēti rakstveidā un tos ir parakstījušas abas Puses.
6. Līguma pielikumi:
   1. Projektēšanas uzdevums;
   2. Tehniskā piedāvājuma kopija;
   3. Finanšu piedāvājuma kopija;
   4. Projektēšanas uzdevuma pielikumi;
   5. Reģistrācijas dokumentu, kvalifikācijas apraksta un sertifikātu kopijas.

**XIII. Pušu juridiskās adreses, norēķinu konti un paraksti:**

|  |  |
| --- | --- |
| **Pasūtītājs:**  **Daugavpils pilsētas Izglītības pārvalde**  reģ.Nr. 90009737220  Saules iela 7, Daugavpils, LV – 5401  Vadītāja  M.Isupova\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **IZPILDĪTĀJS:**  **SIA “CAMPAIGN”** reģ.Nr. 50003773841 Sakas iela 15 - 2, Rīga, LV-1067  Valdes loceklis M.Sedlenieks \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

**Pielikums Nr.1**Līgumam par būvniecības dokumentācijas izstrādi objektam   
“Būvniecības dokumentācijas izstrāde objektam “Daugavpils 16.vidusskolas virtuves

bloka inženiertīklu un telpu apdares atjaunošana”

**Projektēšanas uzdevums**

**Tehniskās dokumentācijas (Apliecinājuma kartes, būvdarbu apjomu) sagatavošanai**

**INŽENIERTĪKLU ATJAUNOŠANA/ IERĪKOŠANA,**

**VISPĀRĒJO CELTNIECĪBAS BŪVDARBU IZPILDE**

**DAUGAVPILS 16. VIDUSSKOLAS ĒKAS VIRTUVES TELPU BLOKĀ**

**Projektējamā objekta nosaukums:** Daugavpils 16.vidusskolas virtuves bloka inženiertīklu un telpu apdares atjaunošana.

**Būves adrese:** Aveņu iela 40, Daugavpils

**Būves kadastra apzīmējums:** 0500 008 0702 001

**Būves lietošanas veids:** 1263 Skolas, universitātes un zinātniskajai pētniecībai paredzētās ēkas

Tehnisko dokumentāciju izstrādāt, pamatojoties uz projektēšanas uzdevumu, Būvniecības likumu, kā arī vadoties pēc Ministru kabineta noteikumiem Nr.500 „Vispārīgie būvnoteikumi”, Nr.529 „Ēku būvnoteikumi”, LBN 221-15 “Ēku iekšējais ūdensvads un kanalizācija”, LBN 231-15 “Dzīvojamo un publisko ēku apkure un ventilācija” LBN 261-15 „Ēku iekšējā elektroinstalācija”, LVS CR 1752-2008 „Ēku ventilācija. Iekštelpu vides projektēšanas kritēriji”, ievērojot citus pastāvošos Latvijas būvnormatīvus LBN, tehniskos normatīvus un standartus.

Izpildītājs savu pilnvaru un atbildības robežās sagatavos apliecinājuma kartes tehnisko dokumentāciju MK noteikumu Nr.529 “Ēku būvnoteikumi”, Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”, MK noteikumu Nr.573 “Elektroenerģijas ražošanas, pārvades un sadales būvju būvnoteikumi” izpratnē, iesniegs izskatīšanai Daugavpils pilsētas būvvaldē, ieceres akcepta saņemšanai. Izpildītājs veiks dokumentācijas saskaņošanu ar Pasūtītāju, ēkas izmantotāju, citām iesaistītajām institūcijām pēc nepieciešamības. Dokumentācijas sastāvā jāiekļauj “Darbu apjomu saraksts” atbilstoši MK noteikumu Nr.330 “Noteikumi par Latvijas būvnormatīvu LBN 501-15 "Būvizmaksu noteikšanas kārtība"” prasībām, pietiekamā detalizācijas pakāpē, lai būvuzņēmējs varētu sagatavot izmaksu aprēķinu, kurā iekļauti visi nepieciešamie tāmes izmaksu elementi.

Tehniskās dokumentācijas autora pienākumos ietilps atbilžu sagatavošana par ieceres tehniskajiem risinājumiem (nepieciešamības gadījumā) pretendentiem, kuri gatavos būvizmaksu tāmes, būvniecības iepirkuma/ konkursa norises gaitā.

Apliecinājuma kartes sastāvā paredzēt šādu inženiertīklu atjaunošanu/ierīkošanu:

1. Mehāniskās pieplūdes/nosūces ventilācijas sistēmas, izmantojot gaisa apstrādes agregātu ar rekuperāciju, ierīkošana;
2. Iekšējo elektrotīklu atjaunošana;
3. Iekšējo ūdensapgādes/ kanalizācijas inženiertīklu atjaunošana;
4. Tehniskā pacēlāja (mazā kravas lifta) nomaiņa.

Dokumentācijas sastāvā jāiekļauj Ekonomiskā daļa:

- iekārtu, konstrukciju un būvizstrādājumu kopsavilkums;

- darbu apjomu saraksts;

Pirms dokumentācijas izstrādes jāveic esošo inženiertīklu tehniskā apsekošana saskaņā ar būvnormatīva LBN 405-15 ” Būvju tehniskā apsekošana” prasībām.

Inženiertīklu atjaunošana/ ierīkošana, iekšējo apdares darbu izpilde jāparedz virtuves bloka telpās Nr.30, Nr.31, Nr.32, Nr.33, Nr.34.

**Sienas:** Starpsienas starp telpām Nr.31- 32 kopā ar durvju bloku demontāža. Sienu remonts visās telpās (flīžu nokalšana, vecās apdares notīrīšana, sienu izlīdzinošais apmetums, gruntēšana, špaktelēšana). Sienu flīzēšana ar šuvju aizpildīšanu. Krāsošana ar alkīda sastāva vai citu nodilumizturīgu, viegli tīrāmu un kopjamu krāsas sastāvu. Ap kanalizācijas cauruļvadiem paredzēt apšuvuma kārbu no gluda, viegli mazgājama plātņu (piemēram, ClicWall MDF plātnēm) materiāla uzstādīšanu, kontrollūku iebūvi.

**Grīdas:** Esošo flīžu noņemšana. Grīdas pamatnes izlīdzināšana ar nivelējošo sastāvu, hidroizolācijas ierīkošana, flīžu ieklāšana, grieztu flīžu materiāla grīdlīstu uzstādīšana. Flīžu šuvošanu veikt ar ķīmiski noturīgu, viegli mazgājamu sastāvu, šuvju platums b= 2mm. Grīdas ierīkošanu paredzēt ar slīpumu virzienā uz kanalizācijas trapu.

**Griesti:** Virsmas attīrīšana, izlīdzināšana, apstrādāšana ar gruntējošu sastāvu, špaktelēšana, sagatavošana krāsošanai, krāsošana ar akrila jeb cita sastāva krāsu.

**Ailas:** Esošo durvju bloku demontāža, jaunu uzstādīšana, logu ailsānu apdares atjaunošana.

**Ūdensapgādes, kanalizācijas inženiertikli:** Kanalizācijas un ūdensvada cauruļu kopā ar veidgabaliem, fasondaļām, noslēgarmatūru nomaiņa, t. sk. zemgrīdas, starpstāvu pārseguma daļās, kas saistīts ar kanālu, caurumu izsišanu- aizdarīšanu, kosmētisko remontu pēc nepieciešamības. Inženiertīklu pieslēgms pie esošajām virtuves iekārtām. Klozetpoda, roku mazgātnes dušas aprīkojuma nomaiņa.

**Ventilācija:**

Jāparedz funkcionāli nevajadzīgo ventilācijas iekārtu demontāža un izvākšana no virtuves telpas.Uzstādīt autonomu mehāniskās pieplūdes/nosūces ventilācijas sistēmu, izmantojot gaisa apstrādes agregātu ar rekuperāciju. Tehniski ekonomiski pamatotu agregāta tipu un jaudu, kā arī izvietojumu izvēlas dokumentācijas izstrādātājs, saskaņojot to ar Pasūtītāju. Vēlams piesārņotā noplūdes gaisa plūsmu ievadīt esošajā ķieģeļu ventilācijas šahtā, pirms tam veicot gaisa kanāla vilkmes pārbaudi. Gaisa apstrādes iekārtu komplektē ar atbilstošas jaudas kaloriferi vai citu sildierīci gaisa sildīšanai ziemā. Pieplūdes un nosūces gaisa daudzumiem kopumā ir jābūt sabalansētiem. Iekārtas ir jānodrošina ar visiem automātikas un regulēšanas elementiem, t.sk. gaisa apmaiņas daudzuma regulēšana atkarībā no gaisa temperatūras un kvalitātes. Visos gaisa vados ir jāparedz tīrīšanas iespēja visā gaisa vadu garumā, uzstādot tīrīšanas lūkas. Tīrīšanas lūkas jāuzstāda vietās, kuras nodrošina iespēju iztīrīt gaisa vadus 8 – 10 m attālumā uz katru pusi. Uz gaisa vadiem ir jāparedz trokšņu slāpētāji. Sanitārajā mezglā pieļaujama autonomas nosūces ventilācijas sistēma ar mehāniskajiem ventilatoriem. Jāparedz automātiska vēdināšanas sistēmas atslēgšana ugunsgrēka trauksmes laikā, izejas signāla pieslēgšana VUGD centrālajai signalizācijas pultij.

**Elektroapgāde:**

Jāveic pieejamo un nepieciešamo jaudu precizēšana. Gadījumā, ja nepieciešams tīklu jaudas palielinājums jaunās ventilācijas sistēmas pieslēgšanai, par to nekavējoties jāinformē Pasūtītājs, norādot nepieciešamos jaudas parametrus. Projekta sadaļu izstrādāt atbilstoši būvnormatīva LBN 261-15 "Ēku iekšējā elektroinstalācija" spēkā esošām un pielietojamām Latvijas Elektrotehniskās komisijas (LEK) energostandartu prasībām.

Paredzēt sadales skapju (kopā ar drošinātājiem, automātslēdžiem, kontaktoriem u.c. saistīto elektroinstalāciju) nomaiņu. Esošo luminiscences un kvēlspudzu gaismekļu demontāža, jaunu gaismekļu ar aizsardzības klasi IP44 uzstādīšana kopā ar nepieciešamo elektroinstalāciju. Fiziski novecojušo slēdžu un rozešu nomaiņa. Jaunas elektroinstalācijas ierīkošana, lai nodrošinātu ventilācijas agregātu darbību. Spēka un apgaismošanas grupu tīklus paredzēt ar vara kabeļiem zem apmetuma (kur tas ir iespējams), montāžas kanālos. Visu tehnoloģisko iekārtu korpusi, apgaismošanas armatūru korpusi, montāžas plaukti un kanāli, vēdināšanas kanāli un elektrosadaļņu korpusi jāsazemē.

**Tehnoloģiskās iekārtas:** Jāparedz tehniski novecojušā kravas pacēlāja demontāžu – jauna pacēlāja ar aptuvenu celtspēju ~ 100 kg un analoģiskiem ģeometriskajiem parametriem uzstādīšanu esošajā šahtā, pieslēgšanu elektrotīkliem.

**Iesniedzamās dokumentacijas kopsavilkums:**

* Apliecinājuma karte (5. pielikums MK noteikumiem Nr.529 “Ēku būvnoteikumi”), kuras sastāvā ietilps arī apliecinājuma karte ventilācijas sistēmas ierīkošanai (3. pielikums MK noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”) un apliecinājuma karte elektrotīklu atjaunošanai (4. pielikums MK noteikumiem Nr.573 “Elektroenerģijas ražošanas, pārvades un sadales būvju būvnoteikumi”)
* Darbu apjomu saraksts;
* Iekārtu, konstrukciju, būvizstrādājumu kopsavilkums.

Tehniskā dokumentācija jāsagatavo 4 (četros) eksemplāros un 1 (viens) eksemplārs pasūtītājam CDdiskā PDF formātā.

|  |  |
| --- | --- |
| **Pasūtītājs:**  **Daugavpils pilsētas Izglītības pārvalde**  reģ.Nr. 90009737220  Saules iela 7, Daugavpils, LV – 5401  Vadītāja  M.Isupova\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **IZPILDĪTĀJS:**  **SIA “CAMPAIGN”** reģ.Nr. 50003773841 Sakas iela 15 - 2, Rīga, LV-1067  Valdes loceklis M.Sedlenieks \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |